b'\n_START_ARTICLE_\nCarl Rosenkampff\n_START_PARAGRAPH_\nCarl Rosenkampff (17. lokakuuta 1793 Lain linna (Laiuse), Liivinmaan kuvernementti, Ven\xc3\xa4j\xc3\xa4 \xe2\x80\x93 17. syyskuuta 1846 Helsinki) oli suomalainen vapaaherra ja kenraalimajuri. H\xc3\xa4nest\xc3\xa4 k\xc3\xa4ytettiin nimityst\xc3\xa4 "koskiparoni"._NEWLINE_Rosenkampffin vanhemmat olivat majuri, kollegineuvos Kasper Henrik Rosenkampff ja Anna Karolina Louisa von Ceumern. Rosenkampff aloitti virkamiesuransa 1808 Liivinmaalla ja h\xc3\xa4n opiskeli 1810\xe2\x80\x931811 Ven\xc3\xa4j\xc3\xa4n tie- ja vesikulkulaitosten insin\xc3\xb6\xc3\xb6rikunnan tie- ja vesikulkuliikenneopistossa. Rosenkampffista tuli v\xc3\xa4nrikki 1811, luutnantti 1814, kapteeni 1819, majuri 1820, everstiluutnantti 1826, eversti 1832 ja kenraalimajuri 1842. H\xc3\xa4net aateloitiin 1817._NEWLINE_Rosenkampff oli Suomen koskenperkaus- ja kanavat\xc3\xb6iden tarkastaja vuodesta 1817 ja koskenperkausjohtokunnan p\xc3\xa4\xc3\xa4llikk\xc3\xb6 vuodesta 1827. H\xc3\xa4n johti j\xc3\xa4rvien pinnan laskemist\xc3\xb6it\xc3\xa4 ja kulkureittien avaamisia ja kanavanrakennusta (muun muassa L\xc3\xa4ngelm\xc3\xa4veden lasku Kaivannon kanavan avulla 1820, Taipaleen ja Konnuksen kanavat 1835\xe2\x80\x931839). H\xc3\xa4n oli suunnittelemassa Saimaan kanavaa, ja vuodesta 1844 h\xc3\xa4n oli toinen rakennusty\xc3\xb6n valvoja. _NEWLINE_H\xc3\xa4nen set\xc3\xa4ns\xc3\xa4 oli liivil\xc3\xa4issyntyinen virkamies Gustaf Adolf Rosenkampff.'